Document ID: 32005R1004

KOMISIJAS REGULA (EK) Nr. 1004/2005
(2005. gada 30. jūnijs),
ar ko nosaka sīki izstrādātus noteikumus tarifu kvotu atvēršanai un pārvaldīšanai cukura produktiem, kuru izcelsme ir Albānijā, Bosnijā un Hercegovinā, Serbijā, Melnkalnē un Kosovā, kas noteiktas ar Regulu (EK) Nr. 2007/2000
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 18. septembra Regulu (EK) Nr. 2007/2000, ar kuru gan ievieš ārkārtas pasākumus tirdzniecībā ar tām valstīm un teritorijām, kas piedalās Eiropas Savienības asociācijas un stabilizācijas procesā vai ir ar to saistītas, gan groza Regulu (EK) Nr. 2820/98, gan arī atceļ Regulu (EK) Nr. 1763/1999 un Regulu (EK) Nr. 6/2000 (1), un jo īpaši tās 6. panta 2. daļu,
tā kā:
(1)
Regulas (EK) Nr. 2007/2000 4. panta 4. punktā noteikts, ka, ievedot tādus Albānijas, Bosnijas un Hercegovinas, Serbijas, Melnkalnes un Kosovas (2) izcelsmes cukura produktus, uz ko attiecas pozīcijas 1701 un 1702 kombinētajā nomenklatūrā, piemēro ikgadējas beznodokļu tarifu kvotas. Minētās kvotas jāatver uz vairākiem gadiem, un jāpieņem sīki izstrādāti noteikumi, lai tos piemērotu 12 mēnešu laika posmos, sākot ar 1. jūliju.
(2)
Lai ieviestu beznodokļu tarifu kvotu ar mērķi nodrošināt attiecīgo valstu cukura nozaru ekonomiski ilgtspējīgu attīstību un ņemot vērā relatīvi lielo daudzumu, kas apstiprināts Serbijai, Melnkalnei un Kosovai, šo valstu tarifu kvotas jāpārvalda saskaņā ar minēto valsts iestāžu izdoto izvešanas atļauju sistēmu. Jānosaka atļaujas veidlapas forma un tās izmantošanas kārtība.
(3)
Lai efektīvi pārvaldītu preferenciālos ievedumus, uz ko attiecas šī regula, jānosaka pasākumi, lai dalībvalstis varētu veikt attiecīgo datu uzskaiti un varētu darīt tos zināmus Komisijai.
(4)
Šajā regulā paredzētie pasākumi ir saskaņā ar Cukura pārvaldības komitejas atzinumu,
IR PIEŅĒMUSI ŠO REGULU.
1. pants
1. Ar šo regulu nosaka sīki izstrādātus īstenošanas noteikumus tādu Albānijas, Bosnijas un Hercegovinas, Serbijas, Melnkalnes un Kosovas izcelsmes cukura produktu ievešanai, uz ko attiecas pozīcijas 1701 un 1702 kombinētajā nomenklatūrā un uz ko attiecas ikgadējās beznodokļu tarifu kvotas, kuras minētas Regulas (EK) Nr. 2007/2000 4. panta 4. punktā.
2. Veicot 1. punktā minētos ievedumus, uzrāda ievešanas atļauju ar šādu kvotas kārtas numuru:
-
09.4324 - Albānijas izcelsmes cukura produktu kvotai 1 000 tonnu (tīrais svars) apjomā,
-
09.4325 - Bosnijas un Hercogovinas izcelsmes cukura produktu kvotai 12 000 tonnu (tīrais svars) apjomā,
-
09.4326 - Serbijas, Melnkalnes un Kosovas izcelsmes cukura produktu kvotai 180 000 tonnu (tīrais svars) apjomā.
2. pants
Šīs regulas 1. panta 2. punktā minētās ievešanas atļaujas izdod saskaņā ar Komisijas Regulu (EK) Nr. 1291/2000 (3) un Komisijas Regulu (EK) Nr. 1464/95 (4), ja šajā regulā nav noteikts citādi.
3. pants
Šajā regulā ir spēkā šādas definīcijas:
a)
“ievešanas laika posms” ir viens gads no 1. jūlija līdz nākamā gada 30. jūnijam;
b)
“darbdiena” ir darbdiena Komisijas birojos Briselē.
4. pants
1. Ievešanas atļaujas pieteikumus iesniedz dalībvalstu kompetentajām iestādēm.
2. Ievešanas atļaujas pieteikumiem pievieno šādus dokumentus:
a)
pierādījumu, ka pieteikuma iesniedzējs ir iemaksājis drošības naudu EUR 2 par katriem 100 kilogramiem;
b)
Serbijas, Melnkalnes un Kosovas gadījumā - Serbijas, Melnkalnes un Kosovas iestāžu izdotu oriģinālu un kopiju izvešanas atļaujai, kas atbilst I pielikumā iekļautajam veidlapas paraugam, par daudzumu, kurš ir tieši tāds pats kā ievešanas atļaujas pieteikumā norādītais daudzums. Izvešanas atļaujas oriģinālu patur dalībvalsts kompetentā iestāde.
5. pants
Ievešanas atļauju pieteikumos un ievešanas atļaujās norāda:
a)
8. ailē - “Albānija”, “Bosnija un Hercegovina” vai “Serbija, Melnkalne un Kosova”, “jā” atzīmējot ar krustu; ievešanas atļaujas ir spēkā tikai attiecībā uz Albānijas, Bosnijas un Hercegovinas vai Serbijas, Melnkalnes un Kosovas izcelsmes produktiem;
b)
20. ailē par Albāniju - vienu no II pielikuma A daļā iekļautajiem ierakstiem;
c)
20. ailē par Bosniju un Hercegovinu - vienu no II pielikuma B daļā iekļautajiem ierakstiem;
d)
20. ailē par Serbiju, Melnkalni un Kosovu - vienu no II pielikuma C daļā iekļautajiem ierakstiem.
6. pants
1. Ievešanas atļaujas pieteikumus var iesniegt katru nedēļu no pirmdienas līdz piektdienai. Ne vēlāk kā nākamās nedēļas pirmajā darbdienā dalībvalstis dara Komisijai zināmus cukura produktu daudzumus, par ko iepriekšējā nedēļā iesniegti ievešanas atļaujas pieteikumi, klasificējot produktus atbilstoši astoņu ciparu KN kodam.
Šā panta pirmajā daļā minētos paziņojumus izdara elektroniski, izmantojot veidlapas, ko Komisija ir nosūtījusi dalībvalstīm.
2. Komisija katru nedēļu izdara kopsavilkumu daudzumiem, par kuriem iesniegti ievešanas atļauju pieteikumi.
3. Ja atļaujas pieteikumos tarifu kvotai, kas minēta Regulas (EK) Nr. 2007/2000 4. panta 4. punktā, norādītie daudzumi pārsniedz minētās kvotas limitu, Komisija pārtrauc turpmāku pieteikšanos minētajai kvotai spēkā esošajā ievešanas laika posmā, nosaka piemērojamo vienoto samazinājuma koeficientu un informē dalībvalstis, ka attiecīgais limits ir pārsniegts.
4. Ja, piemērojot pasākumus, kas pieņemti saskaņā ar 3. punktu, daudzums, par kuru izdod atļauju, ir mazāks nekā pieteikumā norādītais, atļaujas pieteikumu var atsaukt trīs darbdienu laikā pēc minēto pasākumu pieņemšanas. Šāda atsaukuma gadījumā drošības naudu atmaksā nekavējoties.
5. Atļaujas izdod trešajā darbdienā pēc 1. punktā minētā paziņojuma, ņemot vērā pasākumus, ko Komisija veikusi saskaņā ar 3. punktu.
6. Ja, piemērojot pasākumus, kas pieņemti saskaņā ar 3. punktu, daudzumi, par kuriem ievešanas atļauja ir izdota, ir mazāki par pieteikumā norādītajiem, proporcionāli samazina drošības naudas summu.
7. pants
Ievešanas atļaujas ir derīgas no to faktiskās izdošanas dienas līdz attiecīgā ievešanas laika posma beigām 30. jūnijā.
8. pants
1. Atkāpjoties no Regulas (EK) Nr. 1291/2000 8. panta 4. punkta, daudzums, kas laists brīvā apgrozībā, nedrīkst pārsniegt daudzumu, kas norādīts ievešanas atļaujas 17. un 18. ailē. Tāpēc licences 19. ailē ieraksta ciparu “0”.
2. Atkāpjoties no Regulas (EK) Nr. 1291/2000 9. panta 1. punkta, tiesības, kas izriet no ievešanas atļaujas, nav nododamas tālāk.
9. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2005. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 30. jūnijā

Labels: 3
18
17